ข้อบัญญัติองค์การบริหารส่วนตำบลกุดหวาย เรื่อง การลดหย่อนภาษีบำรุงท้องที่ พ.ศ. 2559
ข้อบัญญัติองค์การบริหารส่วนตำบลกุดหวาย
ข้อบัญญัติองค์การบริหารส่วนตำบลกุดหวาย
เรื่อง
การลดหย่อนภาษีบำรุงท้องที่
พ.ศ. ๒๕๕๙[๑]
 

โดยที่เป็นการสมควรตราข้อบัญญัติองค์การบริหารส่วนตำบลกุดหวาย
ว่าด้วยการลดหย่อนภาษีบำรุงท้องที่

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ. ๒๕๔๖ ประกอบกับมาตรา ๒๒
แห่งพระราชบัญญัติภาษีบำรุงท้องที่ พ.ศ. ๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่
(ฉบับที่ ๓) พ.ศ. ๒๕๔๓ องค์การบริหารส่วนตำบลกุดหวายโดยความเห็นชอบของสภาองค์การบริหารส่วนตำบลกุดหวายและนายอำเภอศีขรภูมิ
จึงตราข้อบัญญัติไว้ ดังต่อไปนี้

ข้อ
๑ ข้อบัญญัตินี้เรียกว่า ข้อบัญญัติองค์การบริหารส่วนตำบลกุดหวาย
เรื่อง การลดหย่อนภาษีบำรุงท้องที่ พ.ศ. ๒๕๕๙

ข้อ
๒ ข้อบัญญัตินี้ให้ใช้บังคับในเขตองค์การบริหารส่วนตำบลกุดหวายเมื่อพ้นกำหนดเจ็ดวันนับแต่วันถัดจากวันประกาศไว้โดยเปิดเผย
ณ ที่ทำการองค์การบริหารส่วนตำบลกุดหวายเป็นต้นไป

ข้อ
๓ บรรดาข้อบัญญัติ ประกาศ ระเบียบ
หรือคำสั่งอื่นใดในส่วนที่ได้ตราไว้แล้วในข้อบัญญัตินี้หรือซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ
๔ ในข้อบัญญัตินี้
ที่ดิน หมายความว่า
พื้นที่ดินและให้หมายความรวมถึงพื้นที่ที่เป็นภูเขาหรือที่มีน้ำด้วย
เจ้าของที่ดิน หมายความว่า
บุคคลหรือคณะบุคคลไม่ว่าจะเป็นบุคคลธรรมดาหรือนิติบุคคลซึ่งมีกรรมสิทธิ์ในที่ดินหรือมีสิทธิครอบครองในที่ดิน

ข้อ ๕ บุคคลธรรมดาซึ่งเป็นเจ้าของที่ดินแปลงเดียวหรือหลายแปลงในเขตตำบลกุดหวายและใช้ที่ดินนั้นเป็นที่อยู่อาศัยของตนเป็นที่เลี้ยงสัตว์ของตนหรือประกอบกสิกรรมของตน
ให้ได้รับลดหย่อนไม่ต้องเสียภาษีบำรุงท้องที่จำนวนสามไร่
ที่ดินที่มีสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่า
ไม่ได้รับการลดหย่อนสำหรับส่วนของที่มีสิ่งปลูกสร้างที่ใช้เป็นสถานการค้าหรือให้เช่านั้น
ในกรณีที่บุคคลธรรมดาหลายคนเป็นเจ้าของที่ดินร่วมกันให้ได้รับการลดหย่อนรวมกันตามเกณฑ์ที่กำหนดไว้ในวรรคหนึ่ง

ข้อ ๖ ถ้าเจ้าของที่ดินรายใดมีที่ดินหลายแปลงและที่ดินบางแปลงตั้งอยู่ในตำบลกุดหวายบางแปลงตั้งอยู่ในตำบลอื่นในเขตจังหวัดสุรินทร์
เมื่อได้รับลดหย่อนไม่ต้องเสียภาษีบำรุงท้องที่ในตำบลอื่นแล้วที่ดินซึ่งตั้งอยู่ในตำบลกุดหวายไม่ได้รับการลดหย่อนภาษีบำรุงท้องที่ตามข้อบัญญัตินี้

ข้อ
๗ ให้นายกองค์การบริหารส่วนตำบลกุดหวายเป็นผู้รักษาการให้เป็นไปตามข้อบัญญัตินี้


ประกาศ ณ วันที่ ๑๘
สิงหาคม พ.ศ. ๒๕๕๙
สมปอง พวงบุญ
นายกองค์การบริหารส่วนตำบลกุดหวาย
วริญา/ปริยานุช/จัดทำ
๑๖ มกราคม ๒๕๖๐

นุสรา/ตรวจ
๘ มีนาคม ๒๕๖๐

















[๑] ราชกิจจานุเบกษา
เล่ม ๑๓๔/ตอนพิเศษ ๑๑ ง/หน้า ๕๘/๑๒ มกราคม ๒๕๖๐